[pic] | EUROOPAN YHTEISÖJEN KOMISSIO | Bryssel 17.7.2008 KOM(2008) 487 lopullinen 2006/0129 (COD) KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin toisesta käsittelystä seuraavan ehdotuksen hyväksymiseksi: EUROOPAN PARLAMENTIN JA NEUVOSTON DIREKTIIVI ympäristönlaatunormeista vesipolitiikan alalla sekä direktiivien 82/176/ETY, 83/513/ETY, 84/156/ETY, 84/491/ETY, 86/280/ETY ja 2000/60/EY muuttamisesta KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla 2006/0129 (COD) KOMISSION LAUSUNTOEY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin toisesta käsittelystä seuraavan ehdotuksen hyväksymiseksi: EUROOPAN PARLAMENTIN JA NEUVOSTON DIREKTIIVI ympäristönlaatunormeista vesipolitiikan alalla sekä direktiivien 82/176/ETY, 83/513/ETY, 84/156/ETY, 84/491/ETY, 86/280/ETY ja 2000/60/EY muuttamisesta (ETA:n kannalta merkityksellinen teksti) 1. TAUSTAA Menettely Komissio esitti 17. kesäkuuta 2006 Euroopan parlamentille ja neuvostolle ehdotuksen direktiiviksi ympäristönlaatunormeista vesipolitiikan alalla. Direktiivi annetaan EY:n perustamissopimuksen 251 artiklan mukaisella yhteispäätösmenettelyllä. Euroopan talous- ja sosiaalikomitea antoi lausuntonsa 15. helmikuuta 2007. Euroopan parlamentti antoi lausuntonsa ensimmäisessä käsittelyssä 22. toukokuuta 2007. Neuvosto vahvisti yhteisen kannan 20. joulukuuta 2007. Euroopan parlamentti vahvisti kantansa toisessa käsittelyssä 17. kesäkuuta 2008. 2. Komission ehdotuksen tavoite Komission ehdotus direktiiviksi ympäristönlaatunormeista vesipolitiikan alalla (direktiivi prioriteettiaineista) on vesipolitiikan puitedirektiivin (2000/60/EY[1]) johdannaisdirektiivi. Ehdotuksen tarkoituksena on - asettaa ympäristönlaatunormit 33 prioriteettiaineelle ja vaaralliselle prioriteettiaineelle (vesipolitiikan puitedirektiivin 16 artiklan 7 kohdan nojalla), - kumota viisi vanhaa direktiiviä (vesipolitiikan puitedirektiivin 16 artiklan 10 kohdassa edellytetyn uudelleentarkastelun seurauksena), - tarkistaa vaarallisten prioriteettiaineiden luettelo (Euroopan parlamentin ja neuvoston päätöksen 2455/2001/EY[2] nojalla). 3. Komission huomiot 3.1 Yleistä Euroopan parlamentti hyväksyi 17. kesäkuuta 2008 pitämässään täysistunnossa 18 tarkistuksesta koostuvan kompromissipaketin (tarkistukset 41–58), josta oli sovittu neuvoston kanssa ja jonka tarkoituksena oli päästä direktiivistä sopimukseen toisessa käsittelyssä. Tarkistusten tarkoituksena on ennen kaikkea: - lisätä vaatimus ilmoittaa toimista, jotka toteutetaan sekoittumisvyöhykkeen laajuuden rajoittamiseksi, - sisällyttää myös sedimentit ja eliöstöt päästöistä ja häviöistä laadittaviin selvityksiin, - kehitellä sekoittumisvyöhykkeitä ja selvityksiä käsitteleviä teknisiä suuntaviivoja komiteamenettelyn kautta, - lisätä kertomuksia ja tarkistamista koskeva artikla, - lisätä artikla vesipolitiikan puitedirektiivin liitteen X myöhemmästä tarkistamisesta, - tehdä muutoksia eräisiin johdanto-osan kappaleisiin. Komissio hyväksyy kaikki nämä tarkistukset, sillä ne ovat johdonmukaisia ehdotuksen yleisen tavoitteen ja yleisten periaatteiden kanssa. 3.2 Muutettu ehdotus Komissio muuttaa EY:n perustamissopimuksen 250 artiklan 2 kohdan nojalla ehdotustaan edellä esitetyn mukaisesti. [1] EYVL L 327, 22.12.2000, s. 1–73. [2] EYVL L 331, 15.12.2001, s. 1–5.